ในปัจจุบันแทบทุกบ้านมีรถยนต์ส่วนตัวซึ่งช่วยให้การเดินทางสะดวกสบายกว่าการใช้บริการรถโดยสารสาธารณะ แท็กซี่ หรือรถมอเตอร์ไซค์รับจ้าง ที่ต้องรอมาจอดรับ/ส่งตามเวลาหรือต้องเดินไปหาและเสียเวลาในการรอคอย โดยเฉพาะในชั่วโมงเร่งด่วนที่เรามีเวลาจำกัด การมีรถยนต์ส่วนตัวนั้นสะดวกกว่ามาก แต่ในบางครั้งเราอาจจะไม่สะดวกที่จะต้องขับรถเอง ดังนั้นการมีคนขับรถส่วนตัวมาช่วยทำหน้าที่ขับรถให้เราจึงมีข้อดีดังต่อไปนี้
• ในกรณีที่คุณเป็นคนสูงอายุ มีปัญหาทางสายตา หรือมีโรคประจำตัว สิ่งเหล่านี้อาจทำให้ประสิทธิภาพในการขับรถของคุณลดลงและเสี่ยงที่จะเกิดอันตรายต่อตัวคุณเองและผู้ใช้รถใช้ถนนคนอื่น ๆ การมีคนขับรถส่วนตัวย่อมมีความสำคัญเป็นอย่างมาก เพื่อพาไปพบแพทย์ตามวันนัดต่าง ๆ หรือไปทำธุระอื่น ๆในขณะที่ลูกหลานไม่ว่างหรือต้องทำงาน
• การมีคนขับรถส่วนตัวช่วยลดปัญหาเรื่องที่จอดรถ เพราะคนขับรถจะทำหน้าที่ไปรับไปส่ง ณ จุดนัด โดยไม่ต้องวนหาที่จอดรถให้เสียเวลา
• หากคุณต้องเดินทางไปต่างจังหวัดบ่อย ๆ การขับรถทางไกลย่อมเสี่ยงต่ออันตรายหลาย ๆ อย่าง เช่น อุบัติเหตุต่าง ๆ บนท้องถนน หรือหลับในเพราะความเหนื่อยล้าจากการขับรถ หากมีคนขับรถส่วนตัวที่ตื่นตัวและรับผิดชอบในหน้าที่ย่อมมีความปลอดภัยมากกว่า
• ครอบครัวที่มีเด็กเล็กต้องดูแลและไม่มีพี่เลี้ยงเด็ก เมื่อคุณพ่อหรือคุณแม่ต้องขับรถเพียงคนเดียวและต้องคอยดูแลเด็กเล็กในรถไปด้วย ย่อมเสี่ยงกับการเกิดอุบัติเหตุ การมีคนขับรถย่อมเป็นผลดี
• คนขับรถส่วนใหญ่มักมีความรู้ในเรื่องของเส้นทางเป็นอย่างดี ทำให้นายจ้างประหยัดเวลาในการเดินทางและมีความสะดวกรวดเร็วมากยิ่งขึ้น
• คนขับรถมักมีความรู้เกี่ยวกับการซ่อมบำรุงรถเบื้องต้น เปลี่ยนยาง เช็คน้ำมันเครื่อง หากรถยนต์มีปัญหาก็จะช่วยแก้ไขในเบื้องต้นได้